ยอดมวยพุฒ ล้อเหล็ก เสียชีวิตโรคหัวใจวัย 68
ปิดตำนานยอดมวยไทยชื่อก้อง พุฒ ล้อเหล็ก ในวัย 68 ปี เกิดอาการแน่นหน้าอก ญาติหามส่ง รพ.สงขลานครินทร์ (ม.อ.หาดใหญ่) จ.สงขลา ให้หมอผ่าตัดรักษาโรคหัวใจ กลับไปพักฟื้นที่บ้านได้ไม่นานต้องหวนเข้าโรงพยาบาลอีกรอบ ก่อนสิ้นใจอย่างสงบ เผยเป็นนักชกฝีมือดีแม่ไม้มวยไทยครบเครื่อง เกจิเซียนมวยและสื่อให้ฉายา ไอ้หนูเมืองตรังพุฒ ล้อเหล็ก ฉายา ไอ้หนูเมืองตรัง ยอดอดีตมวยไทยชื่อก้อง สิ้นลมอย่างสงบในวัย 68 ปี เปิดเผยเมื่อวันที่ 2 มิ.ย. ผู้สื่อข่าวรายงานว่า นายทวีศักดิ์ พิพัฒกุล หรือ พุฒ ล้อเหล็ก วัย 68 ปี อดีตยอดมวยไทยชื่อดัง ชาว ต.ท่าพญา อ.ปะเหลียน จ.ตรัง ได้เสียชีวิตลงอย่างสงบด้วยอาการหัวใจขาดเลือดเฉียบพลันที่ รพ.สงขลานครินทร์ (ม.อ.หาดใหญ่) จ.สงขลา เมื่อเวลาประมาณ 21.00 น.ของคืนวันที่ 1 มิ.ย.ที่ผ่านมา หลังจากเข้ารักษาอาการปวดแน่นหน้าอก เนื่องจากโรคหัวใจ และเข้ารับการผ่าตัดมาเมื่อ 1 สัปดาห์ที่ผ่านมา หลังจากผ่าตัดได้กลับมาพักฟื้นที่บ้านใน จ.ตรัง อาการเริ่มดีขึ้นตามลำดับ จู่ๆกลับมีอาการปวดท้องกำเริบขึ้น ญาติพาส่ง รพ.สงขลานครินทร์ และเสียชีวิตลงอย่างกะทันหัน ขณะนี้ศพยังฝากไว้ที่โรงพยาบาล และญาติเตรียมนำร่างกลับไปบำเพ็ญกุศลที่อาคารอเนกประสงค์สมาคมย่านตาขาว อ.ย่านตาขาว จ.ตรัง จะเริ่มสวดอภิธรรมวันพฤหัสบดีที่ 4 มิ.ย. และรดน้ำศพในช่วงบ่ายวันเดียวกันก่อนหน้านี้ พุฒ ล้อเหล็ก ป่วยด้วยโรคหัวใจมาเป็นระยะเวลานาน เข้าออกโรงพยาบาลรักษาตัวอยู่เป็นประจำ ภายหลังแขวนนวมเลิกชกมวย ได้เปิดค่ายมวยและเป็นครูมวยฝึกสอนลูกศิษย์ให้กับหลากหลายค่ายในจังหวัดตรัง เช่น ล้อเหล็กยิม ล่าสุดได้ไปเป็นครูมวยให้กับค่ายมวย ลูกเจ้าพ่อโรงต้ม ที่ อ.มวกเหล็ก จ.สระบุรี และพักอาศัยอยู่ที่นั่นสำหรับประวัติ พุฒ ล้อเหล็ก เกิดเมื่อวันที่ 1 ม.ค.2495 ฝึกหัดมวยครั้งแรกเมื่ออายุ 15 ปี ที่ค่ายมวยแถวบ้าน ตระเวนขึ้นชกในเวทีภูธรอย่างโชกโชนในชื่อ ประกายเทพ ศ.ภิญโญ เอาชนะคู่ต่อสู้ด้วยลีลาแม่ไม้มวยไทยครบเครื่องจนเริ่มมีชื่อเสียง กระทั่งได้เข้ามาชกในเวทีเมืองกรุงเมื่อปี 2512 ในวัย 17 ปี พร้อมเปลี่ยนค่ายใหม่เป็น พุฒ ล้อเหล็ก มีชื่อเสียงช่วงปี 2513-2520 เป็นนักมวยไทยระดับแถวหน้าด้วยการคว้าแชมป์มวยไทยรุ่นจูเนียร์เฟเธอร์เวท (122 ปอนด์) เวทีลุมพินี ชนะคะแนน สามย่าน สิงห์ศรทอง ก่อนข้ามฟากไปคว้าแชมป์มวยไทยรุ่นไลต์เวท (135 ปอนด์) เวทีราชดำเนิน ชนะทีเคโอ มาลัยทอง เลือดเมืองใต้พุฒ ล้อเหล็ก เป็นนักมวยคู่บารมีของ ครูเฒ่า ชนะ ทรัพย์แก้ว ได้ฉายาจากสื่อมวลชนและเซียนมวยว่า ไอ้หนูเมืองตรัง เนื่องจากมีรูปร่างเล็ก แต่เชิงชกฉลาดแคล่วคล่องว่องไว เคยขึ้นปะทะกับนักมวยรุ่นใหญ่กว่าที่มีฝีมือฉกาจในยุคนั้น อาทิ ฟ้าใส ทวีชัย วิชาญน้อย พรทวี สายฟ้า แสงมรกต เด่นธรณี เมืองสุรินทร์ แสนศักดิ์ เมืองสุรินทร์ เมืองชล จีระพันธ์ ศิริมงคล ลูกศิริพัฒน์ เป็นต้น ตั้งแต่ขึ้นชกมากว่า 80 ไฟต์ พุฒ ล้อเหล็ก ไม่เคยแพ้น็อกหรือแพ้เทกนิเกิลน็อกเอาต์ (ทีเคโอ) ได้รับคำชื่นชมว่าเป็นนักมวยที่มีลีลาแม่ไม้มวยไทยงดงาม เป็นยอดนักมวยไทยที่มีทั้งความฉลาดปราดเปรียว ว่องไว มีไหวพริบ เล่ห์เหลี่ยมชั้นเชิงในการเอาชนะคู่ต่อสู้ เกจิมวยหลายคนต่างยอมรับว่า พุฒ ล้อเหล็ก คือตำนานมวยไทยยอดฝีมือตัวจริง
ปิดตำนานยอดมวยไทยชื่อก้อง พุฒ ล้อเหล็ก ในวัย 68 ปี จู่ๆเกิดอาการแน่นหน้าอก 
ข่าวหน้า1,พุฒ ล้อเหล็ก,ไอ้หนูเมืองตรัง,ยอดอดีตมวยไทย,ทวีศักดิ์ พิพัฒกุล,โรคหัวใจ,ข่าววันนี้,ข่าวทั่วไป